COM7 มองครึ่งปีหลังแรงต่อรับไฮซีซั่น ตั้งเป้าขยายสาขาครบ  847 แห่ง หนุนรายได้โต 10%
COM7 มองครึ่งปีหลังแรงต่อรับไฮซีซั่น ตั้งเป้าขยายสาขาครบ  847 แห่ง หนุนรายได้โต 10%
COM7 มองครึ่งปีหลังแรงต่อรับไฮซีซั่น ตั้งเป้าขยายสาขาครบ  847 แห่ง หนุนรายได้โต 10%
15 ส.ค. 2562

นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7 เปิดเผยถึง ผลประกอบการงวดประจำไตรมาส 2/2562 มีรายได้จากการขายและให้บริการ 7,751.4 ล้านบาท เพิ่มขึ้น 15% เมื่อเทียบกับงวดเดียวกันของปีก่อนอยู่ที่ 6,741.4 ล้านบาท กำไรขั้นต้น 1,064.7 ล้านบาท เพิ่มขึ้น 19.6% เมื่อเทียบกับงวดเดียวกันของปีก่อนอยู่ที่ 890.3 ล้านบาท กําไรสุทธิ (ส่วนของบริษัทใหญ่) 294.2 ล้านบาท หรือคิดเป็น 3.8% ต่อรายได้จากการขายและการให้บริการ คิดเป็นการเพิ่มขึ้น 36.1% เมื่อเทียบกับงวดเดียวกันของปีก่อนอยู่ที่ 216.2 ล้านบาท
สำหรับผลประกอบการงวด 6 เดือนแรกของปี 2562 มีรายได้จากการขายและให้บริการ 15,369.7 ล้านบาท เพิ่มขึ้น 16.6% เมื่อเทียบกับงวดเดียวกันของปีก่อนอยู่ที่ 13,177.9 ล้านบาท กำไรขั้นต้น 2,061.8 ล้านบาท เพิ่มขึ้น 22.7% เมื่อเทียบกับงวดเดียวกันของปีก่อนอยู่ที่ 1,679.8 ล้านบาท กําไรสุทธิ (ส่วนของบริษัทใหญ่) 544.3 ล้านบาท หรือคิดเป็น 3.5% ต่อรายได้จากการขายและการให้บริการ คิดเป็นการเพิ่มขึ้น 39.2% เมื่อเทียบกับงวดเดียวกันของปีก่อนอยู่ที่ 391.1 ล้านบาท
โดยผลประกอบการเติบโตขึ้นตามเป้าหมายที่วางไว้ ยอดขายที่เพิ่มขึ้น จากแผนการรุกตลาด การขยายสาขา และการบริหาร Product mix ได้อย่างมีประสิทธิภาพ มีสินค้าใหม่เปิดตัวและได้รับการตอบรับ รวมทั้ง การจัดกิจกรรมการตลาดและส่งเสริมการขาย อีกทั้ง ในงวดไตรมาส 2 มีค่าใช้จ่ายบริหารเพิ่มขึ้น เนื่องจาก การบันทึกสำรองผลประโยชน์ระยะยาวของพนักงานเพิ่มเติม ตามพระราชบัญญัติคุ้มครองแรงงาน (ฉบับที 7) พ.ศ. 2562 ที่มีการให้เงินชดเชยเพิ่มเป็น 400 วัน ซึ่งเป็นค่าใช้จ่ายรวมจำนวน 14 ล้านบาท แต่ด้วยยอดขายและการบริหารจัดการอย่างมีประสิทธิภาพ สนับสนุนให้กำไรสุทธิของ COM7 เติบโตจากงวดเดียวกันของปีก่อน 36.1%
ทั้งนี้ COM7 เป็นผู้นำร้านค้าปลีกไอทีและสมาร์ทโฟนที่มีสาขาครอบคลุมมากที่สุดในประเทศ ณ สิ้นไตรมาส 2/2562 มีสาขาภายใต้การบริหารของกลุ่มบริษัทฯ รวมจำนวน 681 สาขา แบ่งเป็น Banana 221 สาขา Studio7 100 สาขา Kingkong phone 104 สาขา True shop by com7 91 สาขา แฟรนไชส์ 67 สาขา BKK 37 สาขา iCare 26 สาขา และอื่นๆ 35 สาขา โดยมีการขยายเพิ่มขึ้น 218 สาขาจากงวดไตรมาส 2/2561 มีสาขาอยู่ที่ 463 สาขา
“COM7 เราเดินหน้าตามแผนขยายสาขาอย่างต่อเนื่องตามเป้าหมายที่วางไว้ โดยในเดือนกันยายนนี้ มีแผนจะเปิดร้านใหม่ ได้แก่ True shop by com7 เปิดเพิ่มอีกราว 30 สาขา ร้าน BaNANA E-Quip” (บานานา อีควิบ) เพิ่มอีก 1 สาขา เพื่อรุกตลาดเกมอย่างต่อเนื่อง ตามทิศทางการเติบโตในประเทศ และเปิดตัวน้องใหม่ร้าน IoT ภายใต้ชื่อแบรนด์ BB Beyond D-box (บีบี บิยอนด์ ดี-บ็อกซ์) ชูสินค้านวัตกรรม รองรับโอกาสจากเทคโนโลยี IoT และการเข้าสู่ยุค 5G ที่จะเกิดขึ้นในอนาคต
นอกจากนี้ เรามีแผนเพิ่มไลน์สินค้าใหม่เข้ามาจำหน่าย โดยเน้นสินค้ากลุ่มที่มีมาร์จิ้นดี และไม่หยุดนิ่งที่จะมองโอกาสเพื่อขยายการเติบโตในรูปแบบอื่นๆ สนับสนุน COM7 ให้โตอย่างแข็งแกร่งในระยะยาว” นายสุระ กล่าว
สำหรับแนวโน้มครึ่งปีหลัง COM7 เดินตามกลยุทธ์ที่วางไว้ คาดว่าจะเติบโตต่อเนื่องรับไฮซีซั่นธุรกิจ มีสินค้ารุ่นใหม่แบรนด์ชั้นนำทยอยเปิดตัวและวางจำหน่าย อาทิ Apple  Samsung Huawei Oppo Vivo และรับอานิสงส์ค่าเงินบาทที่แข็งค่าช่วยหนุนต้นทุนนำเข้าสินค้าถูกลง เป็นผลดีต่อบริษัทฯ  มั่นใจ สิ้นปี 2562 มีสาขาภายใต้การบริหารรวมจำนวน 847 สาขาได้ตามเป้าหมายที่วางไว้ และวางเป้าหมายรายได้ปี 2562 เติบโตไม่ต่ำกว่า 10% จากปีก่อนอยู่ที่ 27,913 ล้านบาท